钦定古今图书集成/明伦汇编/氏族典/第321卷 > 《廖用贤尚友录》 > 《与曾巩论氏族书》宋·欧阳修
## 钦定古今图书集成/明伦汇编/氏族典/第321卷 > 《廖用贤尚友录》 > 《与曾巩论氏族书》宋·欧阳修

修白，贬所僻远，不与人通。辱遣专人惠书甚勤，岂胜
愧也！示及见托撰次碑文事，修于人事多，故不近文
字久矣。大惧不能称述世德之万一，以满足下之意。
然近世士大夫，於氏族尢不明，其迁徙世次，多失其
序，至于始封得姓，亦或不真。如足下所示云，“曾元之
曾孙乐，为汉都乡侯，至四世孙据，遭王莽乱，始去都
乡而家豫章。”考于《史记》者皆不合。盖曾元去汉近二
百年，自元至乐，似非曾孙，然亦当仕汉初，则据遭莽
世失侯而徙，盖又二百年，疑亦非四世。以《诸侯年表》
推之，虽大功德之侯，亦未有终前汉而国不绝者，亦
无自高祖之世至平帝时，侯才四传者。宣帝时，分宗
室赵顷王之子景封为都乡侯，则据之去国，亦不在
莽世，而都乡已先别封宗室矣。又乐、据姓名皆不见
于年表，盖世次久远而难详如此。若曾氏出于鄫者，
盖其支庶自别有为曾氏者尔，非鄫子之后皆姓曾
也，盖今所谓鄫氏者是也。杨允恭据《国史》所书，尝以西京作坊使为江浙发运制置茶盐使，乃至道之间
耳。今云洛苑使者，虽且从所述，皆宜更加考正。《山州》
无文字，寻究，不能周悉，幸察。